《伤顾学士》
唐代·孔绍安

迢递双崤道，超忽三川湄。此中俱失路，思君不可思。

游人行变橘，逝者遽焚芝。忆昔江湖上，同咏子衿诗。

何言陵谷徙，翻惊邻笛悲。陈根非席卉，繐帐异书帷。

与善成空说，歼良信在兹。今日严夫子，哀命不哀时。

作者简介：孔绍安（约577-622），字不详，越州山阴人，孔奂长子，孔子三十三代孙。生于陈宣帝太建九年，约卒于唐高祖武德中年，约四十六岁。少于兄绍新俱以文词知名。年十三，陈亡入隋，徙居京兆鄂县，闭门读书，诵古文集数十万言。外兄虞世南异之。与词人孙万寿为忘年之好，时人称为“孙、孔”。大业末，为监察御史。李渊讨贼河东，绍安为监军。李渊受禅，绍安自洛阳间行来奔，拜内史舍人，赐赍甚厚。尝因侍宴应诏咏石榴诗云：“只为时来晚，开花不及春”。为人称诵。寻诏撰梁史，未就而卒。绍安著有文集五十卷，（旧唐书志作三卷，本传作五卷。此从新唐书志）传于世。